《边关行》
清代·谭钟钧

边风吹沙沙半飞，营门栖鸦鸦乱啼。客子膏车酒泉北，将军驻乱汉关西。

将军揖客葡萄酒，耳热乌乌酣拊缶。老卒犹能舞佩刀，幼兵亦解鸣刁斗。

晨昏训练气不骄，军中部伍各见招。始信今有定远侯，不尔便是霍嫖姚。

天下雄关推第一，一将当关世无匹。北门锁钥君何如，况有生平万人敌。

安得生擒吐谷浑，壮士长驱入玉门。狂飙催送关头立，浩浩无垠见戈壁。

昆仑蜿蝘发河源，九曲狂流望不极。雪山璀璨冰梯高，一白遥含远天碧。

俯瞰山城临九渊，宝石磥砢泉涓涓。兴来匹乱万峰顶，浩火汲取衙斋煎。

祁连葱岭渺天末，苍然大地浮云烟。我抚沧桑怀太古，一粟太仓渺何许。

干戈漂泊寄孤踪，回首湘山泪如雨。为君楚舞歌楚歌，万里龙堆柰若何。

昭代承平二百载，徒旅嬉嬉卸兵铠。一朝树纛张楚军，斥堠牙旗尽修改。

身先士卒轰雷霆，剪锄荦确披榛荆。手皴足皲精力悴，周道碨䃁如砥平。

紫电青霜严武库，汉官仪重见军门。我乘高车叩关吏，寻诗塞外添诗意。

天山皑皑衰草黄，一抹斜阳浩无际。胡笳羌笛声咿哑，匈奴未灭何为家。

主人劝客且痛饮，插剑醉卧沙场沙。

作者简介：谭钟钧，字秉卿，号古谭，新化人。有《古谭诗录》。